  ИА «Удмуртия» Алнаш ёросын киужен вырись адӟем карымон нылкышноос трос. Пӧлысьтызы огез кибашлы - Алнашысь Тамара Антонова. Тамара Николаевна вордӥськемын Мукшурын. Алнаш школаысь 10 классэз йылпумъяса, Чайковскысь медучилищеез быдтӥз. Фельдшерлэн дипломеныз Алнаш больницае ужаны лыктӥз. 34 ар ӵоже анализъёсты бичанъя лаборториын ужаз. Нош пенсие потыса, ваньмон дырзэ быдэсак киужъёслы сӥзиз. Ужан вакытаз пӧзьыос, носкиос керттылӥз. Огвакытэ киросэн, бышкыса пужыятскылӥз. Яркытэсь коверъёс кылдытъяз. 2016-тӥ арын калыклы социальной юрттэт сётонъя центре кружоке ветлыны кутски. Отчы ветлыны эше дэмлаз. Чиборияськыса, пе, отын керттӥсько. Ма, юасько, уд быгатӥськы- а, мар-а керттӥськыны. Пӧртэм буёло шортъёсын керттӥськы но пужы пӧрмоз, валэктӥсько эшелы. Со нош аслэсьтыз кариз: ойдо но ойдо. Озьы КЦСОН-э вуи. Лыктэм нуналам ик мыным отын сокем кельшиз, омыр ик кыӵе ке мукет - шуныт но гань-гань. Сыӵе мылкыды луиз - вань выль эшъёсыным трос аръёс ӵоже одӥг липет улӥм кадь потӥз Тамара Антонова, Алнашысь кибашлы Учкыны шуыса гинэ лыктэм мурт, «Мастерица» кружоклэсь занятиоссэ огпол но ӧз кельтылы ни. Та пумиськонъёс нылкышнолэсь мылкыдзэ быдэсак ас палазы берыктӥзы. Кружокын веньёсын керттӥськем сяна, мукет тунсыко киужен но вырыны дышетскизы. - Челнокен чильпаськемез ноку адӟеме ӧй вал. Та амалэз кивалтӥсьмы Людмила Буранова интернетысь шедьтыса, милемлы дышетскыны дэмлаз. Фриволите чильпаськон туж мудрон маке. Солэн ужез ӝег, чиданлык, чиньыосын ужаны быгатэмез кулэ каре. Дышетскыны та выль ужлы 5-6 кузя кутскимы ке вал, рос-прос чильпаськыны 3 мурт гинэ мылкыд кариз на. Нырысь кутскыку чиньыос кокырмо, уг кылзӥсько. Уж уг пӧрмы, нош аспӧртэмлыко ужлэсь куштӥськем уг поты. Ёрос больницалэн азьвыл кивалтӥсез Иван Николаевич Колесников шуэ вал, гондырез но, пе, ужаны дышето. Мон но шуисько, одно ик быгато. Озьы но тазьы но бергатъяса, дорын но ас поннам дышетскыса, пӧрмытӥ веть. Книга но шедиз. Отысь учкыса, рос-прос валэктонъёсты лыдӟыса уже кошкиз. Шумпотэмелэн пумыз ик ӧй вал кадь! Ужез векчи, йырез ужатӥсь. Ӵапак сыӵе киужъёсын мыным вырыны кельше. Нош кыӵе чебересь, яркытэсь арбериос - чыртые пононъёс, пельугыос, браслетъёс, воротникъёс пӧрмо! - шуэ нылкышно. Тамара Антоновалэн киужъёсыз 2 фото Татьяна Антоновалы киуж ас мылкыдызъя тупа ке, со быдэсак соин висьыны, черланы кутске кадь. Фриволите чильпаськон амалэн но озьы ик луиз. Киужъёс лэсьтыны вожоме но, ялан выль но выль тунсыко арбериос лэсьтыны мылкыдыз куриське. Троссэ чеберъяськонъёссэ ӵыжы-выжыосызлы, эшъёсызлы кузьмаса лэзе. Киросной нылызлы Шотландие но салам келяз ни. «Мастерица» кружоке ветлӥсьёсын ӵош Алнашысь кибашлыослэн юртысьтызы усточилэн Надежда Рябчиковалэн мастер-классазы но вуылӥзы. Отын соос удмурт мунё вурыны дышетскизы. Таиз но уж нылкышноез ас сьӧраз кыскиз. Задор мылкыдыныз 20-лэсь трос мунёосты вуриз. Соосты но ваньзэ сямен матысьёсызлы люкылӥз. «Мастерица» кружоказы ик Татьяна Измайлова кивалтэм улсын спицаен аспӧртэмлыко выжлёгетъёс керттыны дышетскизы. Таиз но уж нылкышноез ас бордаз бинялтӥз, мылкыдзэ бурдъяз. Табере пужыё киужлы калык но синмаське. Бадӟым тау карисько КЦСОН-ынсь ӧнерчиослы Людмила Николаевна Бурановалы но Татьяна Александровна Измайловалы милемыз, арлыдоосыз, люканы быгатэмзылы, киуж ужаны дышетэмзылы, мӧзмыса пукыны маза сётымтэзылы Тамара Антонова, Алнашысь кибашлы Тамара Николаевна - паймымон, капчи мылкыдо нылкышно. Киужъёсын вырем сяна, чорыганы яратэ. Кузпалэныз Анатолий Егоровичен ӵош гужем 2-3 часын султыса, бырем Мырк Ошмес гуртысь ӵыпетэ чорыганы мотикен ширто. Нырысь кузпалме жаляса сьӧраз мынисько вал: оген кышкыт ук. Малпасько, кӧня ке ветлӥз ке дугдоз, иськемъёс матын ӧвӧл. Нош со сокеме ветлэмысь дугдыны ик уг малпа. Озьы мон но вожоми. Нунал ортчыса, чорыганы ветлӥськомы вал. Гужемез чидатэк витиськомы ни, нош визнанъёсмес кутыса ширтомы. Чорыг лым кыӵе ческыт! Саламлы но тырме Тамара Антонова, Алнашысь кибашлыГужемъёсы Антонов кузпалъёсты дорысьтызы зэмзэ но шер пумиталод. Соос узы-боры, эмезь бичаны ярато, губияны ветло. Ваньмон дырзэс шулдыр но пайдаё ортчыто. Нош кибашлы нылкышно азьланяз нош ик кыӵе ке тунсыко киужлы дышетскон мылкыдын улэ. Кылсярысь, яркытэсь гаде бырттонъёс (брошъёс), йырси тэчетъёс, пе, лэсьтыны дышетскысал. Ӝег ужъёсын вырыны нылкышнолы кельше угось. - Со дырез быдтэ, чиданэз кыске! Со зол малпаськытэ, йырвизьмысь вань кулэтэмзэ палэнтыса, быдэсак ас пушказ ньылэ. Нош кыӵе шумпотоно, куке ас киосыныд лэсьтэм киужед йылаз-пумаз вуэ ке..., - шумпотэмзэ уг ваты Тамара Антонова. Наталия Карпушина, туспуктэмъёс авторлэн Ивортон Алнаш ёросысь  газетын потӥз. Ивортодэтъя «Удмуртия» агентстволэн но Удмуртиысь печатья но калыке ивортодэт вӧлмытонъя агентстволэн валче ӵектоссы.  Тегъёс: Мерлык Удмуртия Алнаш кибашлыос киуж арлыдоос  